Sena ke sesupo sa hore ho na le baahi ba lahlelang matlakala di tulong tse sa lokelang ka hara motse wa Botshabelo. PHOTO: MATSEKO RAMOTEKOA
Baahi ba motse wa Botshabelo ba pota-potiloe ke bohlaswa.
Moruti Saleni ya kgathatsehileng hore matlakala a lahlelwang pela kereke a kenyeleditse mefuta yohle ya ditshila. Ka hara ditshila tsena, ho na le diphoofolo tse shweleng tseo e reng ha di bola di bake seputa se nyontshang habohloko. Mme ntle le mona hape, ho na le maleiri a bana le batho ba baholo a sebediswang hang mme ebe a ya lahluwa. Le ona a baka monkgo o mobe haholo. Saleni ya swabiswang ke seo baahi ba sa tsotelleng ba se etsang hore ke dilemo tse fetang mashome a mararo kereke ya bona ele moo e leng teng kajeno. Mme hangata, ba atisa ho tshwara meketjana e fapaneng e tsamaellanang le tsa se moya. ” Mekete ya kereke e kenyeleditse manyalo le ho etelwa ke baeti ho tswa di bakeng tse hole. Nahana feela hore na ba ikutlwa jwang ka ho rapella sebakeng se bohlaswa ka tsela e tjena?” ho botsa Saleni.
Moahi Rethabile Moorosi o re le yena ha a thabiswe ke tsela eo baahi ba bang ba lahlang matlakala a bona. O re ho totobetse hore ba etsi ba ketso tsena ke basa kgathalleng. O re kamehla ha a tsamaya kahara motse, o lokela ho thiba dinko tsa hae kapa hona ho tshwela mathe ka lebaka la ho nyonya. ” Ntho e bohloko ke hore metsaneng ya makgoha, o keke wa bona bohlaswa bo tshwang le bona bo ka hara motse wa Botshabelo. Batho ba bo rona ba lokela ho hlokomela hore ba lahlele matlakala ditsheng tseo mmasepala a dumelletseng hore a lahelwe teng,” ho rialo Rethabile.